Boteiro

Il boteiro al è la figure plui emblematiche dal Entrudio (Carnevâl) di Viana do Bolo (Ourense, Galizie, Spagne).  Daûr dal area di origjin, i costums e i comportaments dai boteiros a son diferents.

 Boteiro di Viana do Bolo 

 Storie 
Il boteiro al è la figure plui emblematiche dal Entrudio di Viana do Bolo. Ancje se la sô origjin e rimonte cun probabilitât a tancj secui indaûr, la configurazion moderne di chest personaç si stabilìs inte decade dai agns ’80 dal secul XX, cuant che a Viana do Bolo, il cjâf lûc dal municipi, si prodûs une confluence da lis diviersis tradizions di Entrudio che a esistevin tai piçui paîs dongje: lis comparsas e i fulións.
miniatura|Comparsa in zîr par il paîs di Penouta (comun di Viana do Bolo)
Une comparsa e je formade di un grup di oms zovins di ogni paîs che durant l’Entrudio a fasevin un zîr intai comuns dal dulintor par rapresentâ oparis teatrâls umoristichis clamadis disputas. Chestis comitivis a àn une serie di personaçs fis: il director (diretôr), la señorita o madama (signorine), il paiaso (paiaç), i músicos (musics) e infin i de esquilas o vellos de esquilas (i “des campanelis” o “viei des campanelis”).
miniatura|Fulión dal paîs di Bembibre a la place di Viana do Bolo
Un fulión al è une comitive che e sfile par lis stradis dai paisuts sunant un ritmi monoton cun imprescj agricui e struments a percussion. Par solit, un paîs o un grup di paîs al à il stes sun, che lu diferenzie di chel di chei altris paîs. I fulións a vignivin fûr la sere, a pene finîts i lavôrs tai cjamps, e lis datis a variin daûr dal paîs. In cualchidun di chescj fulións e esisteve la figure dal boteiro, ancje se il vistît al jere diferent di chel di vuê.

Par capî il costum atuâl dal boteiro bisugne tignî cont che, dai agns Otante dal Nûfcent, lis comparsas a jentrarin in decjadence par vie de mancjance di zovins, fintremai a sparî dal dut tai agns Novante. A chel pont i costums dai vellos de esquilas des comparsas a passarin a doprâsi pal fulión e par i boteiros, sostituint il costum propri dal personaç origjinâl in grant part dai paisuts. Il boteiro di vuê al è duncje une imitazion sofisticade dal vistît dai vellos de esquilas cu lis funzions dai antîcs boteiros dai piçui paîs dongje.

 Funzions 
La funzion dal boteiro e je (di simpri) une sole e e je peade a strent al fulión, ven a stâi chê di anunziâ la comitive (fulión) e di fâi strade jenfri il public. Par parâ vie il public, il boteiro al pues sburtâ cui braçs, sbassâ il cjâf par colpî o strissinâ la monca denant di se intant che al cor, mostrant cussì ai spetatôrs il spazi di lassâ libar. E ancjemò, al bale o al salte tignintsi sù su la monca cun chê di meti in mostre la sô fuarce e il so snait. Il boteiro al è considerât plui brâf cuant che al rive a fâ sunâ lis esquilas par dut il timp, e cetante plui abilitât, fuarce e elegance al mostre corint, saltant e balant, miôr al è.

 Il costum 
- Mascare

La mascare dal boteiro e je pardabon une zoie di artesanât, stant che no ’ndi esistin dôs compagnis. E je fate di dôs parts.
miniatura|Boteiro di Viana do Bolo
La part superiôr, che e à il non di pantalla, e je fate cuntune armadure di fier cuvierte cun centenârs di sfueis di cjarte veline pleâts e taiâts, che si tachin cu la cole su la armadure, cirint une disposizion simetriche dai colôrs.

Inte part inferiôr si cjate la mascare di len che e va fissade ae struture metaliche cuntune sorte di casc. La espression di chestis mascaris e varie jenfri la sbeleade, cun ridadis sarcastichis e dincj in biele mostre, e il proposit di intimidî e fâ pôre. Chest al splee la presince di retii; il plui frecuent al è il sarpint. A puedin vê ancje musis di animâi e nol risulte strani che si zontin i cuars. La tradizion plui pandude e je che la muse si pituri di neri, ma ta cualchi paîs lis mascaris a mantegnin il colôr naturâl dal len. Infin, inte mascare di len a son dôs cenglis che a strenzin la mascare tal cuel dal boteiro e che si tegnin platadis sot dai sfueis di cjarte veline de part posteriôr, fasint cussì la funzion dai cjavei.

- Maiute

La maiute dal boteiro e je, insiemi cu la mascare, l’element che al pant in mût principâl la creativitât e il virtuosisim tecnic. Suntune maiute di felpe a vegnin cusîts plui di mil metris di curdelis coloradis. Par antîc, tal mieç dal pet e su la schene si metevin motîfs gjeometrics o dissens di formis semplicis; cumò, invezit, si fasin composizions figurativis plui complessis. E ancjemò, tes conolis e tal ôr inferiôr de maiute dispès si cusin pleis plissetadis: chês tes conolis a coventin par che no si viodi la cjamese sot, invezit il plissetât de part inferiôr al ten fissadis lis esquilas intal ombul, par che chestis no vadin sù cuant che il boteiro al cjamine o al salte.

- Cjamese blancje e golarine

Il costum dal boteiro al è un vistiari elegant e, par chel, al à di meti sù cjamese blancje e golarine.

- Manecis

Lis manecis a son un element essenziâl parcè che a judin a mantignî l’anonimât totâl di cui che al è daûr de mascare.

- Monca

La monca e je un baston resistent che di regule al passe i 170 cm di lungjece e uns 2 cm di diametri. Si piture cun colôrs vîfs e inte part superiôr e à un ornament che al pues jessi un pompon, une nape, o ancje curdelis coloradis o la code di une bolp. Il boteiro al dopre la monca par parâ vie la int, ma ancje come mace par saltâ.

- Esquilas

Cun esquilas si intint sedi la cinture dulà che a pendolin lis piçulis cjampanis tipichis des vacjis, sedi lis cjampanis stessis. Chestis a van metudis in mût che, cuant che si movin, a produsedin un sun armonic: par cheste reson si alterne une esquila mascli (sun grâf) cuntune esquila femine (sun acût) dilunc dute la cinture. Cheste cinture di regule si cuvierç cuntun rivistiment fof, par che no fasi mâl al boteiro.

- Bregon

Il bregon, par solit, al è ros cun franzis che si metin o dilunc la cusidure laterâl esterne di ogni gjambe, o in dôs/trê fassis paralelis ator de gjambe; ta chest ultin câs, la robe plui comun e je che a vegnin metudis parsore dal zenoli.

- Legues neris

Lis legues a son gjambâi di corean che a taponin la zone da lis pupulis e a parin dal pantan e de aghe la part inferiôr dal bregon.

- Stivâi neris

 Risorsis 

 Entrudio di Viana do Bolo. Sito web dipendent dal comun (disponibil par galizian, spagnûl e inglês). Consultat il 24 març 2025.
 INFORMATIVOS TELEMIÑO (21 fevrâr 2020): «Entroido 2020. Os boteiros de Viana do Bolo». Consultat il 24 març 2025.
 BASALO BEMBIBRE, Pedro (3 jugn 2023): «Presentazione delle maschere ospiti: Thurpos - Boteiros - Rollate», al Ventennale della fondazione del Museo Civico delle Maschere Mediterranee, Mamoiada (Sardegna) [min. 12:35-22:00]. Consultat il 24 març 2025.
 INFORMATIVOS TELEMIÑO (13 fevrâr 2024): «Entroido 2024. Viana recupera as comparsas das aldeas». Consultat il 24 març 2025.